אורי גניזי

אורי גניזי (נולד ב-6 ביוני 1967) הוא פרופסור לכלכלה התנהגותית. גניזי מחזיק בקתדרת אפשטיין–אטקינסון לכלכלה התנהגותית ופרופסור לכלכלה ואסטרטגיה בבית הספר ראדי למנהל באוניברסיטת קליפורניה בסן דייגו - ארצות הברית. בנוסף, מכהן כמרצה אורח במרכז לחקר כלכלה ניסויית ולקבלת החלטות פוליטיות באוניברסיטת אמסטרדם.

השכלה וקריירה
גניזי למד תואר ראשון בכלכלה באוניברסיטת תל אביב, אותו סיים בהצטיינות יתרה. בהמשך השלים את לימודי התואר השני והדוקטורט 1997 במרכז לחקר הכלכלה באוניברסיטת טילברך בהולנד. טרם הצטרפותו לבית הספר ראדי לניהול, גניזי היה חבר סגל באוניברסיטת שיקגו, בטכניון ובאוניברסיטת חיפה.

מחקר
מאז סיים את לימודי הדוקטורט שלו, גניזי הוא ממובילי המחקר בכלכלה ההתנהגותית בעולם. מחקריו משלבים עריכת ניסויים במעבדות ובעולם האמיתי להבנת ההתנהגות האנושית. בין תחומי מחקריו: תמריצים והבנת השפעתם על בני אדם, חקר הרמייה, אפליה, אי ודאות בקבלת החלטות, הבדלים בין נשים לגברים בשדה התחרות ותורת התמחור.

ספרו של גניזי עם פרופסור ג'ון ליסט מאוניברסיטת שיקגו, "ציר ה-Why – המניעים הנסתרים והכלכלה ההתנהגותית מאחורי היומיום שלנו" ריכז את מחקריו לאורך השנים, תוך דגש על ניסוח פחות מדעי ויותר מתאים לקהל הרחב. הספר עוסק בחשיפת המניעים הסמויים המפעילים בני אדם בתהליך קבלת החלטות ובודק מהם התמריצים הגורמים לכך. הספר מבוסס על עשרות ניסויי התנהגות, אותם ערכו גניזי וליסט בעולם האמיתי בתחומי צרכנות, שיווק ומכירות, חינוך, תעסוקה, גזענות ואפליה. בניסויים אלה גניזי וליסט התבוננו על בני אדם בסביבתם הטבעית, מבלי שהם ידעו על כך, וסיפקו מסקנות מפתיעות ומטלטלות לגבי מניעיהם האמיתיים - שהם סמויים - בתהליך קבלת ההחלטות. הספר זכה להצלחה ונכנס לרשימות רבי המכר בישראל ובעולם.

חיים אישיים
גניזי נולד בתל אביב ומתגורר בסן דייגו עם אשתו איילת ושלושת ילדיהם. במסגרת עבודתו גניזי מחלק את זמנו בין סן דייגו, תל אביב ואמסטרדם.

קישורים חיצוניים

 

 רשימת פרסומים אקדמיים, באתר בית הספר ראדי למנהל.
 
 חינוך נשים לתחרותיות: יביא לצמצום פערים בשוק העבודה?, באתר דהמרקר, 11 ביולי 2011
 
 הטריק הפסיכולוגי שיצמצם את שקיות הניילון, באתר ווינט, 9 ביוני 2014
 מדוע זוגות הומוסקסואלים משלמים יותר על מכוניות, באתר דהמרקר, 11 ביוני 2014
 טריק שיווקי: שלמו יותר ותהיו יותר מרוצים, באתר ווינט, 21 ביוני 2014
 למה אנחנו משמינים אחרי החתונה?, באתר רדיו ללא הפסקה, 30 ביוני 2014
 למה זוגיות גורמת להשמנה?, באתר רשת, 30 ביוני 2014
 
 להרוס לכולם זה גם דרך להשיג שוויון, באתר דהמרקר, 2 ביולי 2014
 
 
 
 

כלכלנים ישראלים
חוקרי כלכלה התנהגותית
בוגרי אוניברסיטת תל אביב
בוגרי אוניברסיטאות ומכללות בהולנד
סגל אוניברסיטת קליפורניה בסן דייגו
ישראלים שנולדו ב-1967